**OneCoin** er et nettverksselskap registrert i Gibraltar  som ble etablert i 2014 av bulgarske Ruja Ignatova. Konseptet har også blitt frontet gjennom selskapet OneLife Network og flere andre selskaper. I Italia er OneCoin erklært å være et ulovlig pyramidespill, og i mange andre land har myndighetene advart sine borgere mot å investere penger i konseptet. Ifølge FBI skal mer enn 30 milliarder kroner være investert i det som kalles et ulovlig internasjonalt pyramidespill. Også i Norge har Økokrim i sin trusselvurdering for 2020 konkludert med at OneCoin «fremstår som et pyramidespill knyttet til noe som skal være en kryptovaluta, men er et bedrageri [...]». Økokrim skriver at bedrageriet «antas å ha tiltrukket seg nærmere 4 milliarder euro mellom 2014 og 2018 med knytninger til organiserte kriminelle på Balkan».

Konsept
-------

OneCoin markedsfører seg som et alternativ til Bitcoin i tillegg til å tilby mulighet til å tjene penger på å verve nye deltakere. Det er så langt ikke mulig å benytte Onecoin til transaksjoner utenfor medlemmenes nettverk, men det har lenge vært hevdet at det snart vil knyttes tusenvis av utsalgssteder som aksepterer OneCoin som betalingsmiddel. Medlemmene tilbys et eget MasterCard, men dette betalingskortet kan så langt ikke benyttes til å betale med utvunnet kryptovaluta, kun vanlige penger. Selskapet hevder å være et av de største alternativene til Bitcoin, men OneCoin er ikke notert på noen av de store børsene for handel med virtuell valuta. Unntaket er nettstedet Xcoinx.com hvor OneCoin rangeres som den mest etterspurte kryptovalutaen etter BitCoin. På nettstedet fremkommer det imidlertid ikke hvem som står bak, og det er antatt å være opprettet av de samme personene som står bak OneCoin.

Det er ikke mulig å kjøpe den virtuelle valutaen direkte, men medlemmene investerer i opplæringspakker som koster opptil 36 000 €. Opplæringsprogrammet kalles OneAcademy. En finsk IT-ekspert gikk i 2015 gjennom innholdet i opplæringspakkene og fant at store deler at dette var kopiert fra boken *Gold Trading Boot Camp* av Gregory T. Wilson og annen lett tilgjengelig litteratur. I 2017 gjorde Aftenposten en tilsvarende sjekk og kom til samme resultat. Med disse pakkene følger også såkalte *tokens* som kan brukes til å grave ut OneCoins. Medlemmer har blitt fristet med utsikter til å få gevinst på rundt 100 ganger innsatsen i løpet av to år. Det loves best avkastning fra de mest kostbare pakkene.

Konseptet har hatt størst utbredelse i Asia og Europa.

Til tross for at selskapets grunnleggere er forsvunnet eller sitter fengslet, er OneCoin fortsatt i operasjon fra Bulgarias hovedstad Sofia. Siden sommeren 2022 har konseptet blitt frontet under navnet OneEcosystem.

Status fra land til land
------------------------

**Argentina**

I desember 2020 gikk argentinsk politi til arrestasjon av åtte personer som hadde vært sentrale i utbredelsen av OneCoin i landet. I november 2022 ble Adolfo Domínguez dømt til fengsel i tre år og seks måneder for sin delaktighet i svindelen, mens Aldo Leguizamón fikk fengselsstraff på fire år og tre måneder.

**Australia**

I 2019 gikk australske myndigheter ut med en offisiell advarsel mot OneCoin.

 **Belgia** 

I juli 2016 utstedte FSMA en offisiell advarsel mot OneCoin rette mot belgiske borgere.

I november 2016 ble den belgiske politikeren Laurent Louis tiltalt for blant annet pyramidespill, svindel og hvitvasking. Han skal ha vervet mellom 2.000 og 3.000 personer til OneCoin-nettverket.

 **Belize** 

I Belize har finansmyndighetene i mai 2017 advart mot OneCoin og gitt selskapet ordre om å legge ned all virksomhet.

Selskapet OneLife Network Limited var opprinnelig registrert i Belize, men ble i 2018 strøket fra landets selskapsregister.

 **Bulgaria** 

I Bulgaria utstedte myndighetene i september 2015 en offisiell advarsel om å involvere seg med OneCoin. I januar 2018 raidet bulgarske myndigheter OneCoins kontorer i hovedstaden Sofia. 50 personer ble anholdt og avhørt, og servere ble beslaglagt.

 **Colombia** 

I april 2016 utstedte colombianske myndigheter en offisiell advarsel mot å investere i OneCoin, og gjort det klart at kryptovalutaen ikke er godkjent som betalingsmiddel i landet.

 **Finland** 

I Finland har myndighetene sett med bekymring på utbredelsen av Onecoin, og konseptet har blitt sammenlignet med det finske pyramidespillet WinCapita. Politiets undersøkelser ble imidlertid avsluttet uten at det ble innledet noen formell etterforskning. Politiet slo imidlertid fast at avkastningene som ble forespeilet ikke var realistiske. I 2017 ble det åpnet ny etterforskning i Finland, og en av de sentrale personene i det finske nettverket fikk eiendeler beslaglagt. Det ble etter hvert klart at det dreide seg om skatteunndragelse av rundt en halv million euro.

Høsten 2019 fikk YLE innsikt i dokumenter som viste at titusenvis av finske borgere hadde investert i OneCoin, tilsammen minst 40 millioner euro. Journalistene fikk også til et intervju med Kari Wahlroos som frem til 2017 hadde vært en av OneCoins best betalte ververe. Han innrømmet at han tidlig hadde skjønt at OneCoin var «for godt til å være sant», men fortsatte å bygge nettverket ettersom det økonomisk var svært lukrativt for ham. Etter å ha forlatt OneCoin har Wahlroos sluttet seg til konkurrenten DagCoin.

 **India** 

I april deltok sivile politistyrker på et rekrutteringsmøte i Mumbai, og da dette var ferdig ble 18 OneCoin-promotører arrestert og siktet for utbredelse av Ponzi-svindel. Senere ble det i India tatt ut tiltale mot en rekke sentrale personer i OneCoin-nettverket, blant dem Ruja Ignatova.

 **Italia** 

I desember 2016 erklærte italienske myndigheter at all markedsføring av OneCoin måtte stanses, og gjennom en midlertidig forføyning ble flere nettsteder som promoterte konseptet stengt. I august 2017 ila italienske myndigheter OneCoin en bot på 2,6 millioner euro. Seks sentrale promotører er blitt arrestert og tiltalt for bedrageri. Tre personer skal også ha blitt stoppet på en flyplass med over 100 000 euro i kontanter som stammet fra OneCoin-virksomhet.

I august 2021 ble 14 personer arrestert mistenkt for å ha sentrale roller i utbredelsen av OneCoin i landet.

**Kasakhstan**

I juni 2017 gikk kasakhstansk politi til aksjon mot det lokale OneCoin-nettverket, og hovedmannen Dilbar Mirsaitova ble arrestert og satt i husarrest.

 **Kina** 

Våren 2016 innledet kinesiske myndigheter en større etterforskning av OneCoin. En rekke medlemmer ble arrestert og det ble gjort beslag av verdier for 250 millioner kroner. Myndighetene regnet da med at rundt 800 millioner kroner var investert i OneCoin av kinesiske medlemmer. Samtidig ble selskapets avtale om betalinger med bankkort stanset.

 **Kroatia** 

I mars 2017 publiserte den kroatiske sentralbanken en uttalelse hvor det ble henstilt til å vise stor forsiktighet når det gjaldt OneCoin, og at investeringer her måtte anses som høyst risikable.

 **Latvia** 

I 2016 gikk latviske myndigheter ut med offisielle advarsler mot OneCoin.

 **Luxembourg** 

I august 2017 utstedte finansmyndighetene i Luxembourg en advarsel til sine borgere om at OneCoin ikke var regulert av dem.

 **Makedonia** 

Sommeren 2017 gikk makedonske myndigheter ut med en advarsel hvor det ble hevdet at OneCoin var en Ponzi-svindel.

 **Malta** 

På Malta ble det i april 2017 utstedt en offisiell advarsel mot OneCoin.

 **Mauritius** 

Statsbanken på Mauritius advarte i august 2017 mot den høye risikoen ved å investere penger i OneCoin og lignende konsepter.

 **Nederland** 

I september 2016 gikk nederlandske finansmyndigheter ut med en henstilling til å utvise stor forsiktighet når det gjaldt OneCoin, med henvisning til politietterforskning i Storbritannia.

Nederlandske Igor Alberts var den best betalte ververen i OneCoin, og innrømmet i et intervju med BBC at han hadde tjent titalls millioner euro på OneCoin sammen med sin samboer Andreea Cimbala. Etter å ha forlatt OneCoin ga de seg i kast med DagCoin, et konsept som er en blåkopi av OneCoin.

 **New Zealand** 

I desember 2018 gikk myndighetene på New Zealand ut med en offisiell advarsel til sine borgere mot selskapene OneLife Network Limited og OneCoin Limited.

I begynnelsen av 2024 gikk politiet på New Zealand til beslag av eiendeler tilhørende Frank Schneider.

 **Nigeria** 

I Nigeria har myndighetene advart sine borgere mot å investere penger i kryptovalutaer som OneCoin.

 **Norge** 

I Norge er det ikke foretatt noen spesifikk vurdering av OneCoin, men Finanstilsynet har på generelt grunnlag advart mot å investere penger i kryptovaluta. I 2016 sendte Lotteritilsynet et brev til OneCoin i Norge med en redegjørelse om det norske regelverket. Representanter for selskapet har benektet at OneCoin er en Ponzi-svindel, og selskapets norske advokat har hevdet at selskapet ikke kan være et pyramidespill fordi medlemmene ikke tvinges til å verve nye medlemmer. Direktesalgsforbundet har advart kraftig mot OneCoin og karakterisert det som et svindelkonsept. Flere banker har nektet sine klienter å overføre penger til OneCoin. I april 2017 uttalte advokat Per Danielsen at OneCoin ikke hadde noen virksomhet i Norge og mente derfor at Lotteritilsynets redegjørelse ikke angikk dem, dette til tross for at det var 5.000 norske OneCoin-medlemmer. I november 2019 avdekket Aftenposten at det fortsatt pågikk virksomhet i Norge.

Økokrim har i sin trusselvurdering for 2020 konkludert med at «OneCoin fremstår som et pyramidespill knyttet til noe som skal være en kryptovaluta, men er et bedrageri som antas å ha tiltrukket seg nærmere 4 milliarder euro mellom 2014 og 2018 med knytninger til organiserte kriminelle på Balkan.»

**Pakistan**

Det ble i august 2017 proklamert at pakistanske myndigheter hadde startet etterforskning av OneCoin.

**Polen**

I september 2016 innledet polske forbrukermyndigheter en formell etterforskning av OneCoin etter et initiativ fra justisministeren i landet hvor det ble mistenkt villedende markedsføring.

**Portugal**

I november 2017 utstedte den portugisiske sentralbanken en offisiell advarsel mot OneCoin.

**Russland**

Russiske myndigheter har erklært at OneCoin er ulovlig.

**Samoa**

I 2018 innledet sentralbanken på Samoa etterforskning av OneCoin, samt at landets innbyggere ble advart mot å investere penger i dette og lignende konsepter.

 **Slovenia** 

I Slovenia har myndighetene advart mot OneCoin. I 2019 var en representant for OneCoin oppført som foredragsholder på et seminar om kryptovaluta, noe som førte til en storm av reaksjoner mot arrangøren grunnet koblingen til OneCoin. Arrangøren reagerte med å fjerne den aktuelle foredragsholderen fra programmet.

 **Storbritannia** 

I 2016 gikk britiske myndigheter ut med at de hadde startet etterforskning av OneCoin og at personer som mente seg svindlet av selskapet måtte ta kontakt med politiet. I september 2019 informerte politiet i London om at etterforskningen var avsluttet uten at det ble tatt ut tiltale, men at britisk politi hadde samarbeidet med amerikanske myndigheter i saken hvor Konstantin Ignatov var blitt arrestert.

Høsten 2019 sendte BBC en radiodokumentar hvor man så nærmere på hvorfor grunnleggeren Ruja Ignatova plutselig hadde forsvunnet fra offentligheten i 2017.

Sommeren 2020 ble det avdekket at FCA hadde avpublisert advarselen mot OneCoin i 2017 etter press fra et PR-byrå hyret inn av OneCoin.

 **Sveits** 

Sveitsiske myndigheter har advart sine borgere mot å investere penger i OneCoin.

 **Sverige** 

OneCoin skal ha hatt betydelig utbredelse i Sverige hvor det skal være vervet rundt 56.000 medlemmer, mot 6.000 i Norge. Den svenske Lotteriinspektionen har innledet granskning av OneCoin på bakgrunn av anklager om ulovlig pyramidespill. I januar 2016 kunngjorde Lotteriinspektionen at det var gått til politianmeldelse etter mistanke om ulovlig pyramidespill. Finansinspektionen har karakterisert konseptet som en boble som kan sprekke når som helst.

I 2016 vakte det reaksjoner da bandyklubben Edsbyns IF hadde inngått sponsoravtale med OneCoin.

Bitcoinföreningen advarte i 2016 sine medlemmer mot å investere penger i OneCoin.

 **Tyskland** 

Tyske myndigheter har advart sine borgere mot å investere penger i OneCoin.

I juni 2016 ble det kjent at det i Tyskland var innledet etterforskning av selskapet. Tyske forbrukermyndigheter har karaktisert konseptet som et pyramidespill.

I april 2017 sendte tyske myndigheter ut et varsel om at all aktivitet knyttet til OneCoins stråselskap *IMS International Marketing Services GmbH* måtte opphøre umiddelbart, samtidig ble selskapets konti sperret for transaksjoner. OneCoins respons til dette var å benekte at vedtaket hadde noen innvirkning på deres virksomhet ettersom de betraktet IMS å være et juridisk adskilt selskap, men like etter kom BaFin med en ny uttalelse hvor de gjorde det klart at varselet gjaldt all virksomhet tilknyttet OneCoin og deres relaterte selskaper. IMS var opprinnelig et stråselskap tilknyttet det norsk-svenske pyramidespillet Enigro/Uanico/Sitetalk, og da restene av dette ble innlemmet i OneCoin ble IMS brukt til å kanalisere penger fra tyske medlemmer og over til OneCoin. Da selskapets konti ble sperret befant det seg 29 millioner euro på disse, men det ble anslått at det totalt var blitt overført rundt 360 millioner euro via denne kanalen.

 **Uganda** 

I Uganda har sentralbanken utstedt offisiell advarsel mot OneCoin.

 **Ungarn** 

I 2015 advarte den ungarske sentralbanken mot å investere i konsepter som OneCoin.

 **USA** 

Generelt har selskaper som OneCoin vært forsiktige med å markedsføre seg offisielt i USA ettersom det er et strengt lovverk der angående Ponzi-svindel. I den grad OneCoin har blitt utbredt i USA har det i stor grad skjedd under dekke av annen virksomhet. Så også da Ruja Ignatovas bror Konstantin Ignatov besøkte California i mars 2019 for å lede et promoteringsmøte for OneCoin. Ved innreise til USA oppga han at han var i landet for å trene mixed martial arts, men på sosiale medier etterlot han helt andre motiver. Da han skulle forlate landet igjen ble han arrestert og siktet for bedrageri.

 **Vietnam** 

Høsten 2016 innledet myndighetene i Vietnam etterforskning av OneCoin.

 **Østerrike** 

Myndighetene i Østerrike advarte i 2016 mot å investere penger i OneCoin som ble omtalt som et pyramidespill.

Hovedpersoner og samarbeidspartnere
-----------------------------------

Ruja Ignatova er selskapets grunnlegger og var inntil oktober 2016 OneCoins øverste leder. Hun er datter til den bulgarske finansmannen Plamen Ignatov. Sammen kjøpte de i selskapet IG Metall i 2010, men slo det konkurs etter kort tid. De ble av arbeiderne beskyldt for å ha tappet selskapet for verdier forut for konkursen. Ignatovas bror Konstantin Ignatov fyller rollen som *Head of Global Administration*.

Den finske TV-stasjonen YLE meldte i mars 2016 at pengene som innbetales til OneCoin blir rutet videre til selskapet One Network Services Ltd. Dette selskapet kontrolleres av Veska Ignatov som er mor til Ruja Ignatova. Betydelige summer skal ha blitt investert i eiendommer via stråselskaper i skatteparadiser.

En av hovedpersonene i Onecoin var briten Nigel Allan, gründer av det tidligere MLM-selskapet Geon. Etter uoverensstemmelser med grunnlegger Ignatova skal han ha blitt med på etableringen av det konkurrende selskapet Crypto888 våren 2015 og kryptovalutaen Octacoin.

Våren 2015 inngikk OneCoin samarbeid med MLM-selskapet Conligus. I starten av 2016 ble også Sitetalk innlemmet, og det ble hevdet at 400.000 medlemmer ble migrert over til OneCoin. I mars 2016 ble det etablert et lignende partnerskap med nettverksselskapet Univerteam. I opprinnelseslandet Brasil har Univerteam vært etterforsket av politiet for pyramidespill. Grunnleggeren av selskapet, Alexander Arenales, stod også bak den brasilianske Ponzi-svindelen Multiclick som klarte å samle rundt 300.000 personer før den ble stengt av brasilianske myndigheter i 2013.

Sebastian Greenwood
Sebastian Greenwood og John Ng lanserte i 2013 kryptovalutaen BigCoin gjennom nettverksselskapet *Prosper Limited* som er registrert i Hongkong. I begge hadde sentrale roller i pyramideselskapet Enigro som opererte i perioden 2009 til 2012. Deler av konseptet ble i 2013 forsøkt videreført under konseptnavnet *The Opportunity Network*. Samme år sa Greenwood og Ng farvel til Prosper Limited for å satse på OneCoin i stedet, og i januar 2016 ble The Opportunity Network innlemmet i OneCoin. Også Ruja Ignatova var involvert i BigCoin før hun etablerte OneCoin. Sitetalks tidligere produktsjef Kenny Nordlund er også engasjert for OneCoin.

OneCoin samarbeider med selskapet Loopium om elektroniske betalingsløsninger. Loopium er registrert på Gibraltar med identisk postadresse som OneCoin, men har hovedkontor i Singapore og drives av svenskene Sebastian Greenwood og Björn Thomas. Selskapet samarbeidet tidligere med den straffedømte finansmannen Kristian Helgesen og tidligere pyramidetopp i World Games Inc. Jarl Moe, men disse to nordmennene har senere blitt anmeldt av Greenwood og Thomas for å ha solgt aksjer i Loopium uten deres tillatelse.

Våren 2017 trykket det tyske magasinet Gerlach Report en artikkelserie hvor det ble hevdet at OneCoin i realiteten ble kontrollert av bulgarsk og russisk mafia. Redaksjonen ble i denne forbindelse utsatt for drapstrusler.

OneCoin har hatt betydelige utfordringer med bankvesenet, og har måttet bytte bank en rekke ganger.

Et av de viktigste ankepunktene mot OneCoin har vært at det ikke har eksistert en desentralisert blokkjede, men selskapet har hevdet at kryptovalutaen er basert på en sentralisert blokkjede. I 2016 ble den norske kryptovalutaeksperten Bjørn Bjercke forsøkt rekruttert til OneCoin med oppdrag om å etablere en blokkjede. Bjercke takket nei til tilbudet og har senere kalt konseptet en svindel. Dette medførte at OneCoins norske advokat Per Danielsen tok ut søksmål mot Bjercke, men saken ble avvist av forliksrådet fordi den ble oppfattet å være for komplisert.

PR
--

OneCoin har lagt ned mye energi i å skaffe seg PR. I mai 2015 kjøpte selskapet reklame i den bulgarske utgaven av Forbes, noe som av medlemmer feilaktig er blitt omtalt som et redaksjonelt intervju. I oktober samme år var OneCoin hovedsponsor for en konferanse arrangert av The Economist hvor blant andre Carl Bildt var en av talerne. Som hovedsponsor fikk Ruja Ignatova også taletid på konferansen. Ignatova ble også utnevnt til årets forretningskvinne i Bulgaria i 2014 i en kåring arrangert av den bulgarske PR-mogulen Evgeni Minchev.

Ignatova etablert i 2014 også den veldedige stiftelsen One World Foundation. Våren 2015 oppga stiftelsen at den var en av de viktigste økonomiske støttespillerne til hjelpeorganisasjonen Seva Canada i deres arbeid for fattige barn med øyesykdommer. Seva Canada har imidlertid benektet å ha noe samarbeid med One World Foundation.

I august 2015 trakk revisjonsselskapet Semper Fortis seg fra samarbeidet med OneCoin etter å ha vurdert det store omfanget av advarsler om at selskapet er en Ponzi-svindel og ikke ønsket å sette sitt omdømme i fare. OneCoin hevdet overfor sin revisor at all negativ omtale var generert av konkurrenter.

Juridiske prosesser
-------------------

Den svenske hovedmannen Sebastian Greenwood ble arrestert i Thailand i 2018 og ble utlevert til USA hvor han siden har sittet fengslet. Han risikerte inntil 90 års fengsel for sin rolle i OneCoin. I 2023 ble han dømt til 20 års fengsel i New York for sin rolle i OneCoin, samt til 3 milliarder kroner i erstatning.

I mars 2019 ble Ruja Ignatovas bror Konstantin Ignatov arrestert i USA mistenkt for bedrageri. Etter to år ble han løslatt fra fengselet mot kausjon og satt i husarrest.

Også Ruja Ignatova og amerikaneren Mark S. Scott ble inkludert i siktelsen, og tiltalepunktene har en samlet strafferamme på 85 års fengsel. Scott ble tiltalt for å hvitvaske 400 millioner dollar.

Under rettssaken mot Scott kom det frem at Ruja Ignatova hadde betalt 300 000 dollar for et møte i Hongkong med investoren Neil Bush, bror til tidligere president George W. Bush. Scott hevdet at forbindelsene til Bush hadde overbevist ham om at OneCoin var legal forretningsvirksomhet. Ifølge vitneforklaringer hadde en betydelig del av utbyttet blitt hvitvasket gjennom det Dubai-baserte selskapet Phoenix Thoroughbreds som selger utstyr for hestesport. I 2024 ble Scott dømt til 10 års fengsel.

I april 2021 ble Frank Schneider arrestert i Frankrike, mistenkt for å ha hvitvasket store pengesummer for OneCoin. Schneider er tidligere hemmelig agent for Luxembourg. I oktober 2022 ble det gitt klarsignal for å etterkomme begjæring fra USA om å utlevere Schneider. Han har uttalt at han tror at over en milliard euro av utbyttet fortsatt er gjemt på konti i Kina, Dubai, Australia og Sør-Korea, samt at det er sannsynlig at Ruja Ignatova ikke forsvant frivillig. Sommeren 2023 forsvant han fra husarrest før begjæringen om utlevering var ferdig behandlet.

I Italia er det tatt ut tiltale mot brødrene Christian, Stefan og Aron Steinkeller for deres delaktighet i utbredelsen av OneCoin. Det er anslått at de fikk 3 700 italienere til å investere totalt 5 millioner Euro i OneCoin.

Se også
-------

* Kryptovaluta og nettverkssalg

Referanser
----------

1. ↑   behindmlm.com[Hentet fra Wikidata]
2. ↑  Onecoin Company Limited By Shares Dato Capital (engelsk)
3. 1 2 3 4  Нашата идея беше OneCoin да стане като Facebook Капитал (bulgarsk)
4. 1 2 3 4 5  Pyramidetullinger lokkes med milliongevinster Hegnar Online
5. ↑  PS10550 - Vendite piramidali: Antitrust sospende la promozione della criptomoneta OneCoin da parte di One Life Arkivert 8. mai 2017 hos Wayback Machine. Autorità Garante della Concorrenza e del Mercato (italiensk)
6. 1 2  Kryptodronningen» lokket nordmenn til pyramideanklaget nettvaluta. Nå er FBI på jakt etter henne. Aftenposten
7. 1 2  «Økokrim trusselvurdering 2020 (s. 45)» (PDF).
8. 1 2 3 4  One Coin, Much Scam: OneCoin Exposed as Global MLM Ponzi Scheme Arkivert 24. januar 2016 hos Wayback Machine. The Cointelegraph (engelsk)
9. ↑  Medlemmarna lägger locket på Arkivert 24. august 2017 hos Wayback Machine. Skövde Nyheter (svensk)
10. 1 2 3 4 5  Доктор Ружа и правенето на пари от нищо Капитал (bulgarsk)
11. ↑  Kryptovalutaen yngler svært raskt Nesoddguiden
12. ↑  Vad är Onecoin? Arkivert 16. januar 2016 hos Wayback Machine. Skövde Nyheter (svensk)
13. 1 2 3  Lockruf des schnellen Geldes Neue Zürcher Zeitung (tysk)
14. 1 2 3 4  Who wants to be a OneCoin millionaire? YOU don’t - here’s why hyped-up web currency is virtually worthless Mirror (engelsk)
15. 1 2 3 4  OneCoin: Prihodnost plačevanja in priložnost za zaslužek ali le še ena piramidna prevara? Arkivert 12. februar 2016 hos Wayback Machine. Planet Siol (slovensk)
16. ↑  Ettäkö 5000 eurolla 2 vuodessa 480 000 euroa? Krp selvittää OneCoin-yhtiön kauppaamaa äkkirikastumista Arkivert 22. januar 2016 hos Wayback Machine. Ilta-Sanomat (finsk)
17. 1 2 3  Concorrente da Bitcoin envolvida em polêmica na China chega ao Brasil InfoMoney (portugisisk)
18. ↑  OneCoin-koulutusmateriaali kopioitu kirjoista Havaintoja digimaailmasta (finsk)
19. 1 2 3 4 5 6 7  *Hun lokker nordmenn til å satse store penger på omstridt nettvaluta*, Aftenposten 11. februar 2017
20. ↑  Finger weg von Onecoin! eigentümlich frei (tysk)
21. ↑  Keskusrikospoliisi tutki puoli vuotta OneCoin-virtuaalivaluuttaa – syyttäjä jätti sikseen Arkivert 13. desember 2015 hos Wayback Machine. Ilta-Sanomat (finsk)
22. 1 2  «OneCoin: Schwer verdaulich für Justitia». *Neue Rottweiler Zeiting*. 12. oktober 2022.
23. ↑  «OneCoin Successors Respond After Co-Founder Makes FBI’s Most Wanted». *OCCRP*. 7. juli 2022.
24. ↑  «8 People Arrested in Argentina Linked to Onecoin Ponzi Scam». *Bitcoin.com*. 13. desember 2020.
25. ↑  «One Coin. Condenan por estafas con falsas criptomonedas a un empresario y a un médico y acuerdan penas de prisión efectiva». *La Nacion*. 7. november 2022.
26. ↑  Australian Securities and Investments Commission Officially Warns Against OneCoin Cointelegraph (engelsk)
27. ↑  Belgian Watchdog Issues Warning Against OneCoin Finance Magnates (engelsk)
28. ↑  La grosse arnaque de Laurent Louis : 2 millions d'euros envolés ! DH (belgisk)
29. ↑  Belize Accuses OneCoin Promoter of Illegal Trading Coindesk (engelsk)
30. ↑  «ONE LIFE NETWORK LIMITED» **(engelsk)**. 19. desember 2018.
31. ↑  СЪОБЩЕНИЕ – OneCoin Arkivert 30. desember 2015 hos Wayback Machine. Financial Supervision Commission (bulgarsk)
32. ↑  OneCoin Raided in its Hometown – Bulgarian Authorities to Question 50 Finance Magnates (engelsk)
33. ↑  Alleged pyramid scheme OneCoin faces collapse as police move in Daily Mirror (engelsk)
34. ↑  Colombia Lanza Mensaje de Alerta Sobre ‪‎OneCoin‬ Noticias Multinivel (spansk)
35. ↑  Onecoin pyramid eller bra business? YLE (svensk)
36. ↑  Onko OneCoin uusi WinCapita? Tietokirjailijaa uhkaillaan oikeustoimilla Iltalehti (finsk)
37. ↑  Inget olagligt med virtualvalutan Onecoin? YLE (svensk)
38. ↑  KRP on selvittänyt OneCoin-virtuaalirahaa Arkivert 8. februar 2016 hos Wayback Machine. Keskusrikospoliisi (finsk)
39. ↑  Polisen utreder ekonomisk brottslighet kring Onecoin Vasabladet (svensk)
40. ↑   YLE (svensk)
41. ↑  «MOT: Finns set to lose millions in OneCoin scam». *YLE* **(engelsk)**. 18. november 2019.
42. ↑  «Top Leader Kari Wahlroos Joins Dagcoin» **(engelsk)**. Business For Home. 8. januar 2018.
43. ↑  18 held for organising Ponzi scheme seminar The Hindu (engelsk)
44. ↑  Indian Police Prepare Charges Against OneCoin Founder Ruja Ignatova Coindesk (engelsk)
45. ↑  Italy Bans Onecoin Over Fraud Investigations The Merckle (engelsk)
46. ↑  Italy Suspends Onecoin’s Activities Declaring Them a Pyramid Scam Coin Telegraph (engelsk)
47. ↑  Criptomoneta nel mirino Antitrust, sospesa OneCoin Cor.Com (italiensk)
48. ↑  Italian Antitrust Authority imposes €2.6M fine on OneCoin cryptocurrency promoters EconoTimesh (engelsk)
49. ↑  Il OneCoin : una truffa all’italiana BorsaMagazine (italiensk)
50. ↑  OneCoin scammers hold event in Italy, authorities make arrests BehindMLM (engelsk)
51. ↑  «OneCoin Pyramid Promoters Arrested in Italy for Fraud». *AtoZ Markets*. 10. august 2021.
52. ↑  Kazakhstan arrests Mirsaitova D.K. of OneCoin, calls the scheme ‘criminal’ Read more https://pageone.ng/2017/06/28/kazakhstan-arrests-mirsaitova-d-k-onecoin-calls-scheme/ PageOne (engelsk)
53. ↑  Chinese authorities investigating OneCoin, investors arrested BehindMLM (engelsk)
54. ↑  OneCoin product carries many risks Croatian National Bank (engelsk)
55. ↑  FKTK brīdina par OneCoin sniegtajiem pakalpojumiem Arkivert 16. mars 2016 hos Wayback Machine. Finanšu un kapitāla tirgus komisija (latvisk)
56. ↑  Uzmanību! Arkivert 23. januar 2017 hos Wayback Machine. Finanšu un kapitāla tirgus komisija (latvisk)
57. ↑  Warning[*død lenke*] Commission de Surveillance du Secteur Financier (engelsk)
58. ↑  Macedonia says OneCoin is a Ponzi scheme Read more https://pageone.ng/2017/06/01/macedonia-says-onecoin-ponzi-scheme/ PageOne (engelsk)
59. ↑  MFSA issues warning about virtual currency OneCoin Times of Malta (engelsk)
60. ↑  Public Notice Bank of Mauritius
61. ↑  Waarschuwing van de Financial Conduct Authority (FCA) De Autoriteit Financiële Markten (engelsk)
62. ↑  «Episode 5: What dreams may come» **(engelsk)**. BBC Sounds.
63. ↑  «Au! Netflix laat Igor Alberts figureren in docu over oplichters». *Quote*. 21. mai 2021.
64. ↑  OneLife Network Limited and OneCoin Limited Financial Markets Authority
65. ↑  «FBI-wanted former spy has NZ assets seized by police». *Stuff*. 23. januar 2024.
66. ↑  Nigerian SEC Associates Shady MLM Schemes Like Onecoin With Bitcoin Arkivert 2017-02-02, hos Wayback Machine. Nigeria Today (engelsk)
67. 1 2  Tusener av nordmenn investerer i omstridt kryptovaluta E24
68. ↑  OneCoins norske advokat avviser pyramide-beskyldninger E24
69. ↑  Vil ikke være politi Arkivert 8. mars 2016 hos Wayback Machine. Direktesalgsforbundet
70. ↑  Onecoin stoppas av norsk bank – men fritt fram i Sverige Svenska Dagbladet (svensk)
71. ↑  Har tusenvis av norske medlemmer – benekter norsk virksomhet E24
72. ↑  Dahl, Carl Alfred (23. november 2019). «I Norge ruller tiårets største pyramidespill videre. I en amerikansk rettssal sier mannen på toppen at det hele er en svindel.». *Aftenposten*.
73. ↑  FIA takes action against OneCoin and Bitcoin TechJuice (engelsk)
74. ↑  OneCoin under consumer protection investigation in Poland, new bank BehindMLM
75. ↑  «Portugal’s Central Bank Issues Warning Against OneCoin». *CCN* **(engelsk)**. 5. desember 2017. Arkivert fra originalen 21. oktober 2019. Besøkt 19. november 2019.
76. ↑  «Entidades não habilitadas a receber depósitos ou outros fundos reembolsáveis: OneLife Network Limited, OneCoin Limited e One Network Services Ltd» **(portugisisk)**. 27. november 2017.
77. ↑  Криптовалюта Onecoin — запрет в России Arkivert 27. august 2017 hos Wayback Machine. ProEconomica (russisk)
78. ↑  Samoan Central Bank Strikes Against Controversial ‘OneCoin’ Crypto Firm Finance Magnates (engelsk)
79. ↑  Zavedajte se tveganj pri nakupu virtualnih valut ZPS (slovensk)
80. ↑  Incident na slovenski kriptosceni: "Če pride ona, nas ne bo" Digisvet (slovensk)
81. ↑  Beware trading virtual currencies with OneCoin Arkivert 12. oktober 2016 hos Wayback Machine. Financial Conduct Authority (engelsk)
82. ↑  London Police drop OneCoin investigation, defer to DOJ BehindMLM (engelsk)
83. ↑  «BBC Airing Audio Documentary Series About Disappearance of OneCoin Founder» **(engelsk)**. Crowdfund Insider. 21. september 2019.
84. ↑  «Missing Cryptoqueen: Why did the FCA drop its warning about the OneCoin scam?». *BBC*. 11. august 2020.
85. ↑  OneCoin har vervet 1.374.742? Arkivert 17. februar 2016 hos Wayback Machine. Hegnar Online
86. 1 2  Bra investering eller en bubbla som snart spricker? Arkivert 4. mars 2016 hos Wayback Machine. Skövde Nyheter (svensk)
87. ↑  OneCoins verksamhet polisanmält för misstänkt brott mot lotterilagen Lotteriinspektionen (svensk)
88. ↑  «Plötsliga vändningen om Edsbyns sponsor – hotar med juridiska åtgärder». *Hela Hälsingaland* **(svensk)**. 17. oktober 2016.
89. ↑  «One Coin, Much Scam: Swedish Bitcoin Foundation Issues Warning Against OneCoin». *Coin Telegraph*. 14. september 2016.
90. ↑  Faktor fünf Spiegel Online (tysk)
91. ↑  BaFin prüft Internetwährung OneCoin Spiegel (tysk)
92. ↑  Verbraucherzentrale warnt vor Grauem Kapitalmarkt Arkivert 27. januar 2017 hos Wayback Machine. Saarlandwelle
93. 1 2  IMS International Marketing Services GmbH: account freezing and winding-down of unauthorised money remittance business BaFin (engelsk)
94. ↑  Official Company Statement Arkivert 19. april 2017 hos Wayback Machine. OneLife (engelsk)
95. ↑  Onecoin Ltd, Dubai: Prohibition of involvement in unauthorised money remittance business BaFin (engelsk)
96. ↑  Terms Of Use Sitetalk
97. ↑  German financial authority reports freezing of accounts associated with OneCoin Arkivert 24. april 2017 hos Wayback Machine. Newbium (engelsk)
98. ↑  Millionenskandal: Bafin verbietet Plattform für Kryptowährung Fonds Professionell (tysk)
99. ↑  Bank of Uganda Issues Warning About OneCoin Ponzi Scheme The Merkle (engelsk)
100. ↑  Sajtóközlemény: Újabb kockázatok a fizetésre használható virtuális eszközök körében Magyar Nemzeti Bank (ungarsk)
101. 1 2  Konstantin Ignatov charged with conspiracy to commit wire fraud BehindMLM (engelsk)
102. ↑  Manhattan U.S. Attorney Announces Charges Against Leaders Of "OneCoin," A Multibillion-Dollar Pyramid Scheme Involving The Sale Of A Fraudulent Cryptocurrency U.S. Department of Justice (engelsk)
103. ↑  Ponzi-like OneCoin trading scheme swindles many in Vietnam Tuoi Tre News (engelsk)
104. ↑  Pseudo-Währung Onecoin: Warnung vor Schneeball-System Kleine Zeitung (tysk)
105. ↑  AK warnt vor Betrug mit virtuellem Geld ORF (tysk)
106. ↑  Experter varnar för kryptovalutan Onecoin YLE (svensk)
107. ↑  Gusswerk will Geld zurück Kreisbrote (tysk)
108. ↑  6th Global Islamic Microfinance Forum AlHuda CIBE (engelsk)
109. ↑  Finns investing millions in new virtual currency; police keeping tabs on case YLE (engelsk)
110. ↑  CC–Crypto Currents Newsletter #13 – 2015: OCTALAND – THE FUTURE REBORN, Leadership Event 2015 Manila[*død lenke*] Aweber (engelsk)
111. ↑  Conligus Announces Strategic Alliance With OneCoin Business for Home (engelsk)
112. 1 2 3  OneCoin Welcomes Network Marketing Company OPN – SiteTalk Arkivert 27. januar 2016 hos Wayback Machine. Business for Home (engelsk)
113. ↑  OneCoin Completes Acquisition Of Univerteam Business for Home (engelsk)
114. ↑  Polícia Civil apura suposto caso de pirâmide financeira em Lucas do Rio Verde Arkivert 19. april 2016 hos Wayback Machine. MT Agora (portugisisk)
115. ↑  OneCoin comprou a Univerteam? É sério? Arkivert 15. mars 2016 hos Wayback Machine. Tenho Dívidas (spansk)
116. ↑  Svenskarna bakom Unaico och Sitetalk Arkivert 1. oktober 2010 hos Wayback Machine. Realtid (svensk)
117. ↑  Sitetalk – Unaico Renamed To The Opportunity Network Business for Home (engelsk)
118. ↑  Доктор Ружа и пазаруването на имоти от нищо Capital (bulgarsk)
119. ↑  Den nya folkrörelsen Realtid (svensk)
120. ↑  Loopium Company Limited By Shares Dato Capital (engelsk)
121. ↑  - De selger selskapet vårt uten tillatelse Nettavisen
122. ↑  Kristian Helgesen anmeldt for grovt bedrageri Nettavisen
123. ↑  OneCoin: Alle Fakten über den Millionen-Skandal Arkivert 19. april 2017 hos Wayback Machine. Gerlach Report (tysk)
124. ↑  «Bjørns mystiske jobbtilbud ble starten på avsløringen av det som kan være en av tidenes største svindler». *Filter Nyheter*. 11. november 2019.
125. ↑  Fourth EU–Southeast Europe Summit The Economist (engelsk)
126. ↑  Fourth EU–Southeast Europe Summit The Economist (engelsk)
127. ↑  Бизнесдама на годината 2014 Arkivert 26. januar 2016 hos Wayback Machine. In LIFE (bulgarsk)
128. ↑  OneCoin Scam Comes To The USA Arkivert 13. august 2015 hos Wayback Machine. Ethan Vanderbuilt (engelsk)
129. ↑  «Planen: Kryptosvenskens liv blir internationell tv-serie». *Expressen*. 8. januar 2021.
130. ↑  «Lurte flere tusen nordmenn – dømt til 20 års fengsel». *VG*. 15. september 2023.
131. ↑  «Lederen av denne Bitcoin-konkurrenten har nå blitt arrestert – anklages for svindel i milliardklassen». *Digi*. 11. mars 2019.
132. ↑  «OneCoin: Konstantin Ignatov gegen Kaution auf freiem Fuß». *Neue Rottweiler Zeitung* **(tysk)**. 16. mars 2021.
133. ↑  OneCoin: $3.7 Billion Crypto Scam Ringleader Arrested at LAX Arkivert 10. mars 2019 hos Wayback Machine. Toshi Times (engelsk)
134. ↑  Trial of Mark Scott, accused of laundering $400m for OneCoin, gets adjourned (engelsk)
135. ↑  Canellis, David (18. november 2019). «FBI spoke with George Bush’s brother over $300K meeting with OneCoin’s missing ‘Cryptoqueen’». *Hard Fork* **(engelsk)**.
136. ↑  «Racing officials probe horse racing outfit over cryptocurrency scam». *The Age*. 29. august 2020.
137. ↑  «OneCoin lawyer Mark Scott sentenced to 10 years in prison». *Coingeek*. 29. januar 2024.
138. ↑  «Escroquerie à la cryptomonnaie : l'ex-espion luxembourgeois arrêté en Moselle et écroué à Nancy». *Republicain Lorrain* **(fransk)**. 30. april 2021.
139. ↑  «Frank Schneider to be extradited to the US». *RTL Today*. 12. oktober 2022.
140. ↑  «"If there was fraud and money laundering, I'll have to take my responsabilities"». *Radio 100,7*. 13. juni 2022.
141. ↑  «Luxembourg ex-secret service agent disappears ahead of extradition». *Delano*. 9. juni 2023.
142. ↑  «Dubai Uncovered: Data Leak Exposes How Criminals, Officials, and Sanctioned Politicians Poured Money Into Dubai Real Estate». *OCCRP*. 3. mai 2022.